በመኸር እርሻው 13 ነጥብ ስምንት ሚሊየን ሄክታር በማረስ 378 ሚሊየን ኩንታል ለማምረት ታቅዷል
አዲስ አበባ፦ በመኸር እርሻው 13 ነጥብ ስምንት ሚሊየን ሄክታር በማረስ 378 ሚሊየን ኩንታል ለማምረት አቅዶ እየሰራ መሆኑን የግብርና ሚኒስቴር አስታወቀ። 
በሚኒስቴር መስሪያ ቤቱ የግብርና ኤክስቴንሽን ዳይሬክተር ጀነራል አቶ ገርማሜ ጋሩማ ለአዲስ ዘመን ጋዜጣ እንደተናገሩት በመኸር እርሻው 13 ነጥብ ስምንት ሚሊየን ሄክታር በማረስ 378 ሚሊየን ኩንታል ለማምረት እቅድ ተይዟል። እቅዱም ስኬታማ ይሆን ዘንድ ከአሁን ጀምሮ የተጠናከረ ስራ እየተሰራ ነው። 
እንደ ዳይሬክተር ጀነራሉ ገለጻ በአሁኑ ወቅት ከእቅዱ 11 ነጥብ 5 ሚሊየን ሄክታር መሬት ለማረስ የተቻለ ሲሆን 3 ነጥብ 5 ሚሊየን ሄክታሩም በዘር ተሸፍኗል። 
ዋና የዘር ወቅት የሚባለው ሀምሌ ወር ላይ ነው ያሉት ዳይሬክተር ጀነራሉ አሁን የተዘራው ደጋማ በሆኑት አካባቢዎች ላይ የሚያበቅሉ እንደ ማሽላና በቆሎ ያሉት ናቸው ። አብዛኞቹ ግን በሀምሌ ወር የሚዘሩ መሆናቸውን ጠቁመዋል። 
ዘንድሮ የአየር ጸባዩም መልካም ይሆናል ተብሎ የሚጠበቅበት ወቅት መሆኑና የክረምቱም አጀማመር ቀድሞ መግባቱ ፤ በሁሉም አካባቢዎች በመጠንም በስርጭትም መደበኛና ከመደበኛ በላይ መሆኑ፤ ለግብርና ስራው ምቹ ከመሆኑም በላይ አሁን ላይ አርሶ አደሩ ማዳበሪያ እየወሰደ ሌሎች የሚያስፈልጉ ግብዓቶችንም በማሟላት ለስራው ዝግጁ እየሆነ ስላለ የዘንድሮው መኸር ቅድመ ዝግጅት ተጠናቆ ወደስራ እየተገባ መሆኑንም አብራርተዋል። 
እንደ ሚኒስቴር መስሪያ ቤትም በአጠቃላይ በልግን ጨምሮ ከ17 ሚሊየን ኩንታል በላይ ማዳበሪያ ለአርሶ አደሩ በመሰራጨት ላይ መሆኑን የተናገሩት ዳይሬክተር ጀነራሉ በመሆኑም ምንም ችግር ሳይገጥም ስራው ይሰራል ፤ ሌላው የግብርና ሜካናይዜሽንን በተመለከተም ምንም እንኳን መንግስት ከቀረጥ ነጻ ማስገባትን
 የፈቀደ ቢሆንም ያ እስኪሳካ ድረስ በእጃችን ያሉት ለመጠቀም ወስነን ከሌሎች አመታት በተሻለ ሁኔታ እስከ አሁን 2 ሚሊዮን ሄክታር መሬት በትራክተር በመታረስ ላይ መሆኑን ጠቅሰዋል። 
በተለይም የስንዴ ምርት ላይ ከፍተኛ ትኩረት ተደርጎ እየተሰራ መሆኑን የተናገሩት ዳይሬክተር ጀነራሉ በመኸር እርሻው ወደ 1 ነጥብ 8 ሚሊዮን ሄክታር በዘር ይሸፈናል ተብሎ ይጠበቃል፤ ከዚያ ባሻገርም ዝናቡ እንደወጣ በቆላማ አካባቢዎች መስኖን በመጠቀም በ 5 መቶ ሺ ሄክታር መሬት ላይ ስንዴን ለማምረት ዝግጅት መደረጉንና ይህም ከውጭ የምናስገባውን ምርት ትርጉም ባለው መልኩ ለመቀነስ እንደሚያስችል ተናግረዋል። 
ባለፉት ሶስት ዓመታት በአፋር፤ ሶማሌ፤ በኦሮሚያና በደቡብ ክልሎች የሙከራ ስራ ተሰርቶ ውጤቱም ያማረ እንደነበር ገልጸው ከዝናብ በተሻለ ሁኔታ 20 ሺ ኩንታል ስንዴ መገኘቱን ገልጸዋል። ይህንንም ሁኔታ በቀጣዩ ዓመት በአርሶና አርብቶ አደሩ እንዲሁም በባለሀብቱ ዘንድ ሰፋ ባለ ሁኔታ ተግባራዊ ለማድረግ የሚያስችል የዝግጅት ስራ ተጠናቋል። ይህ ከተሳካ ደግሞ በቀጣዮቹ ሶስት ዓመታት ስንዴን በአገር ውስጥ አምርተን ራሳችንን እንችላለን ብለን ያቀድነውን እናሳካለን ብለዋል። 
ዘንድሮ ምንም ዓይነት መሬት ጾም ማደር የሌለበት በመሆኑ በስራው ላይ የሚሳተፉ አርሶ አደሮች ግን እራሳቸውን ከኮሮና ቫይረስ እየጠበቁ ሰፋፊ ደቦዎችን በመተው በቤተሰብ ጉልበትና ማሽነሪዎች በመጠቀም እንዲሰሩ እንዲሁም፤ ማዳበሪያ፤ ምርጥ ዘር፤ ጸረ ተባይ መድሀኒቶችንና ሌሎች ቀድሞ በመውሰድና በመያዝ ስራቸውን ማከናወን እንዳለባቸው መክረዋል። 
ከዚህ ቀደም ያልታረሱ በከፍተኛ ትምህርት ተቋማት፤ በባለሀብቶች፤ በመንግስት ተቋማትና በሌሎች የተያዙና ያለሙ መሬቶች በሙሉ ለግብርና ስራው እንዲውሉ በጠቅላይ ሚኒስቴሩ በታዘዘው መሰረት ወደ ስራ መግባታቸውን ከሚኒስቴር መስሪያ ቤቱ ያገኘነው መረጃ ያመለክታል።
አዲስ ዘመን ሰኔ 20/2012
እፀገነት አክሊሉ